Video: Snotkop wil inspireer met sy dokkie-fliekSnotkop tydens die bekendstelling van sy fliek. (Foto: Gerduan Kemp Photo & Film/Verskaf) Aanhangers van die Afrikaanse sanger Snotkop kan eersdaags in die gerief van hulle eie huise nader skuif vir sy splinternuwe dokkie-fliek, Skrik vir niks. Die fliek is Woensdagaand in die NuMetro-fliekteater by Menlyn, Pretoria, bekendgestel. Van Snotkop se bekende vriende soos Ricus Nel, Hamilton Wessels, Bibi du Preez, Lizz Meiring en Francois Jacobs het die geleentheid bygewoon. Snotkop sê aan Maroela Media Skrik vir niks is nie net ŉ fliek oor sy lewe nie, maar eerder ŉ “dokumentêre fliek oor drome”. “Om bekend te wees is ŉ redelike absurde konsep. Is daar ŉ doel agter dit? Hoekom word sekere mense bekend en as jy nou bekend is, wat doen jy daarmee? Ek het besluit dat dit iets positief moet beteken.” Hy lag as hy sê dit “is nie net ŉ fliek oor hoe great Snotkop is nie”. “Dit gaan oor my lewe, waar ek begin het en wat ek deurgemaak het. Dit wys hoe die lewe op die pad en verhoog is en die opofferings wat daarmee saamgaan, maar ek het ook mense op my reis ontmoet wat ongelooflike goed vermag het.” Die blinde Suid-Afrikaanse atleet Louzanne Coetzee, die sangers Bibi du Preez en Refentse en die aktrise Lizz Meiring verskyn almal in Skrik vir niks. “Louzanne is blind van geboorte af en sy is ŉ Olimpiese atleet. Dit inspireer my en sy vertel haar storie in die fliek. Sy vertel hoe mense nie in haar geglo het nie en dat sy hulle verkeerd bewys het. “Ek wil met Skrik vir niks vir mense daar buite, wat ŉ moewiese groot droom het, wys dat dit steeds moontlik is. Jy het die potensiaal in jou om die wêreld te verander. Ek wil vir mense wys dat as ek, Francois Henning, die swartskaap wat almal gedink het dit nêrens in die lewe gaan maak nie, dit kon doen, kan enigiemand dit doen.” Kaartjies vir Skrik vir niks is nou beskikbaar op iTickets. Die fliek kan vanaf 26 Maart om 19:00 op enige toestel gestroom word.